  Анжелика Тихонова корреспондент Туэ толсуре Дэбес ёросысь Пыктыдур (Нижняя Пыхта) гуртын фольклорлы но калыктодослы сӥзем «Веретено» фестиваль ортчоз. Ужрадлэн ӵектосэз «Волонтёры культуры» мер движенилэн «Твоё время» элькун конкурсэзлэн одӥгез вормисез луиз. Со сярысь ивортодэтъя «Удмуртия» агентстволэн корреспондентэзлы ӵектослэн авторез, Пыктыдур гуртысь культура юртысь лулчеберетъя ужрадъёсты радъясь Мария Шихова вераз. Ӵектосэз кык люкетэн улонэ пыӵатозы. Нырысь ик ми волонтёръёсын муниципал кылдытэтысьтымы гуртъёсъя ветлом но фольклор материал люкалом: сям-йылолъёсты, сям-йылол люкетъёсты. Собере толсуре, со материалэз ужамы кутыса, фестиваль ортчытом Мария Шихова, ӵектослэн авторезМария Шихова верамъя, экспедицие потакузы пӧртэм калыкъёслэн сям-йылолъёссылы саклык висъялозы: ӟучъёсызлы но, удмуртъёсызлы но, уго «Нижнепыхтинское» муниципал кылдытэтэ ӟуч но, удмурт но гуртъёс пыро. Бӧрысь творческой коллективъёс, экспедициын люкам материал вылэ пыкиськыса, фестивальлы номеръёс дасялозы. Соос пӧртэм сям-йылолъёсты, кырӟанъёсты но мукетсэ возьматыны быгатозы. Ми дорамы ортчись «Встреча девушек перед свадьбой» йылолэз возьматыны ӧдъяськом. Кин ке кыӵе ке мукет сям-йылоллэсь люкетсэ возьматыны быгатоз: кыӵе ке йылол кырӟанэз быдэстыны, йылол мунёен номер дасяны. Тани азьло турнаны потон азьын одно ик кукла-покосница лэсьто вал, оло, сое возьматозы Мария Шихова, ӵектослэн авторезАзьланяз экспедициын люкам материалзэс мерлыко вотэсъёсазы поттыны тыршозы. Пусъём, «Веретено» фестивальлэн ӵектосэз вожвылъяськонын 45 сюрс манетлэсь трос коньдон утӥз. Мария Шиховалэн кылъёсызъя, сое культура юртазы крезьгуро тӥрлык басьтыны кутозы. Ватсалом, элькун конкурсэ оглом 18 куриськонъёс вуизы. Вормисе Дэбес ёросысь ӵектос сяна, Сюмси ёросысь «И к селу, и к городу» шаертодонъя лаборатория кылдытонъя ӵектос но Сарапулысь лулчеберетъя йӧскалык огазеяськонъёслы ӝӧквыл спорт шудонъёсъя фестиваль ортчытонъя ӵектос потӥзы. Сюмси ёросысь ӵектос 67 сюрс манетлэсь трос коньдон утӥз, нош Сарапулысь – 62 сюрс манетлэсь трос. Оглом вормисьёслы 170 сюрс манетлэсь трос коньдон сётӥзы. Со сяна, ӵектосъёсты улонэ пыӵатыны асьсэос валче вылысь коньдон висъялозы.  Тодэ вайытом, Удмуртиын шаерамы улӥсь поръёс сярысь книга поттозы.  Тегъёс: Лулчеберет Дэбес Удмуртия фестиваль вожвылъяськон волонтёръёс  